               IL-KUMMISSJONI EWROPEA
            Brussell, 2.8.2019
            COM(2019) 362 final
            2019/0165(NLE)
            Proposta għal
            DEĊIŻJONI TAL-KUNSILL
            dwar l-iffirmar u l-applikazzjoni provviżorja, f’isem l-Unjoni Ewropea, ta’ Protokoll għall-Ftehim ta’ Assoċjazzjoni Ewro-Mediterranju Interim dwar il-kummerċ u l-kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, dwar Ftehim Qafas bejn l-Unjoni Ewropea u l-Awtorità Palestinjana tax-Xatt tal-Punent u l-Medda ta’ Gaża dwar il-prinċipji ġenerali għall-parteċipazzjoni tagħha fil-programmi tal-Unjoni

               MEMORANDUM TA’ SPJEGAZZJONI

               1.KUNTEST TAL-PROPOSTA

               Bħala parti mill-Politika Ewropea tal-Viċinat (PEV), il-ftuħ gradwali ta’ xi programmi u aġenziji tal-Unjoni Ewropea għall-pajjiżi sħab tal-PEV hija waħda minn bosta miżuri maħluqa biex jippromwovu r-riforma, il-modernizzazzjoni u t-tranżizzjoni fil-viċinat tal-Unjoni Ewropea. Il-Kummissjoni Ewropea espandiet fuq dan fil-Komunikazzjoni tagħha ta' Diċembru 2006 dwar l-approċċ ġenerali biex il-pajjiżi sħab tal-Politika Ewropea tal-Viċinat jkunu jistgħu jipparteċipaw fl-aġenziji Komunitarji u fil-programmi Komunitarji
                  1
               .

               Il-Kunsill approva dan l-approċċ fil-konklużjonijiet tiegħu tal-5 ta’ Marzu 2007
                  2
               .

               B’segwitu għal din il-Komunikazzjoni u l-konklużjonijiet tal-5 ta’ Marzu 2007, il-Kunsill, fit-18 ta’ Ġunju 2007, ħareġ direttivi lill-Kummissjoni biex tinnegozja Ftehim Qafas mal-Alġerija, l-Armenja, l-Ażerbajġan, l-Eġittu, il-Georgia, l-Iżrael, il-Ġordan, il-Libanu, il-Moldovja, il-Marokk, l-Awtorità tal-Palestina, it-Tuneżija u l-Ukrajna, dwar il-prinċipji ġenerali għall-parteċipazzjoni tagħhom fil-programmi Komunitarji
                  3
               .

               Il-Kunsill Ewropew ta’ Ġunju 2007
                  4
                afferma mill-ġdid l-importanza suprema tal-PEV u approva r-Rapport tal-Progress mill-Presidenza
                  5
                li kien ippreżentat fil-laqgħa tal-Kunsill tat-18 u fid-19 ta’ Ġunju 2007 kif ukoll il-konklużjonijiet tal-Kunsill relatati
                  6
               . Dan ir-rapport fakkar id-direttivi tal-Kunsill biex jiġu nnegozjati protokolli addizzjonali rilevanti.

               Il-Komunikazzjoni Konġunta tal-Kummissjoni u tar-Rappreżentant Għoli tal-Unjoni Ewropea għall-Affarijiet Barranin u l-Politika ta’ Sigurtà Risposta ġdida għal Viċinat li qed jinbidel
                  7
               , approvata mill-Konklużjonijiet tal-Kunsill fl-20 ta’ Ġunju 2011, enfasizzat aktar l-intenzjoni tal-UE li tiffaċilita l-parteċipazzjoni tal-pajjiżi sħab fil-programmi tal-UE.

               Sal-lum ġew iffirmati protokolli simili mal-Alġerija
                  8
               , l-Armenja
                  9
               , l-Ażerbajġan
                  10
               , il-Georgia
                  11
               , l-Iżrael
                  12
               , il-Ġordan
                  13
               , il-Libanu
                  14
               , il-Moldova
                  15
               , il-Marokk
                  16
               , it-Tuneżija
                  17
                u l-Ukrajna
                  18
               , u qed jiġi diskuss Protokoll mal-Eġittu. F’Settembru 2018, waqt il-Kumitat Konġunt bejn l-UE u l-Awtorità tal-Palestina, l-Awtorità Palestinjana esprimiet l-interess tagħha li tiffirma Protokoll għal Ftehim ta’ Qafas għall-parteċipazzjoni sħiħa potenzjali tagħha f’għadd ta’ programmi magħżula tal-UE.

               L-objettiv tal-Protokoll huwa li jistabbilixxi r-regoli finanzjarji u tekniċi li jippermettu lill-Awtorità Palestinjana li tipparteċipa f’ċerti programmi tal-UE. Il-qafas orizzontali stabbilit bil-Protokoll jistabbilixxi prinċipji għall-kooperazzjoni ekonomika, finanzjarja u teknika u jippermetti lill-Awtorità Palestinjana li tirċievi għajnuna, b’mod partikolari għajnuna finanzjarja, mill-Unjoni Ewropea skont il-programmi. Dan il-qafas japplika biss għal dawn il-programmi li għalihom l-atti legali kostituttivi rilevanti jipprovdu l-possibbiltà tal-parteċipazzjoni tal-Awtorità Palestinjana. L-iffirmar u l-applikazzjoni provviżorja tal-Protokoll għalhekk ma jinvolvux l-eżerċizzju tas-setgħat taħt id-diversi politiki settorjali, li huma eżerċitati meta jiġu stabbiliti l-programmi.

               2.SFOND ĠURIDIKU

                  Il-Ftehim ta’ Assoċjazzjoni Interim Ewro-Mediterranju dwar kummerċ u kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra ġie ffirmat fl-24 ta’ Frar 1997 u daħal fis-seħħ fl-1 ta’ Lulju 1997.

                  Il-Kunsill Ewropew tas-17 u t-18 ta’ Ġunju 2004 laqa’ l-proposti tal-Kummissjoni għall-PEV u approva l-konklużjonijiet tal-Kunsill tal-14 ta’ Ġunju 2004.

                  Il-Kunsill, fil-5 ta’ Marzu 2007, esprima appoġġ għall-approċċ ġenerali u globali deskritt fil-Komunikazzjoni tal-Kummissjoni tal-4 ta’ Diċembru 2006 sabiex is-sħab tal-PEV jipparteċipaw fl-aġenziji Komunitarji u l-programmi Komunitarji fuq il-merti tagħhom u fejn hekk jippermettu l-bażijiet ġuridiċi.

               B’segwitu għal din il-Komunikazzjoni u l-konklużjonijiet tal-5 ta’ Marzu 2007, il-Kunsill, fit-18 ta’ Ġunju 2007, ħareġ direttivi lill-Kummissjoni biex tinnegozja Ftehim Qafas ma’ pajjiżi tal-PEV, dwar il-prinċipji ġenerali għall-parteċipazzjoni tagħhom fil-programmi Komunitarji
                  19
               .

               Il-bażi ġuridika sostantiva għall-iffirmar tal-Protokoll hija l-Artikolu 209 tat-Trattat dwar il-Funzjonament tal-Unjoni Ewropea (TFUE). Il-bażi ġuridika proċedurali hija l-Artikolu 218(5) u (7) tat-TFUE.

               Il-Protokoll se jiġi ffirmat mal-Awtorità Palestinjana tax-Xatt tal-Punent u tal-Medda ta’ Gaża, li hija l-kontroparti tal-UE għall-implimentazzjoni tal-Ftehim ta’ Assoċjazzjoni Interim
                  20
               .

               3.IR-RIŻULTATI TAL-EVALWAZZJONIJIET EX POST, IL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT

                  Mhux applikabbli.

               4.IMPLIKAZZJONIJIET BAĠITARJI

               L-Awtorità Palestinjana għandha tikkontribwixxi finanzjarjament għall-baġit ġenerali tal-Unjoni Ewropea li jikkorrispondi għall-programmi speċifiċi li fihom tipparteċipa l-Awtorità Palestinjana.

               It-termini u l-kondizzjonijiet speċifiċi dwar il-parteċipazzjoni tal-Awtorità Palestinjana f’kull programm, b’mod partikolari l-kontribuzzjoni finanzjarja, għandhom jiġu ddeterminati f’Memorandum ta’ Ftehim bejn il-Kummissjoni u l-awtoritajiet kompetenti tal-Awtorità Palestinjana abbażi tal-kriterji stabbiliti mill-programmi kkonċernati.

               Kull Memorandum ta’ Ftehim konkluż skont l-Artikolu 5 tal-Protokoll, għandu jistipula, skont ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, li l-kontroll finanzjarju, l-awditjar jew verifiki oħra, inklużi investigazzjonijiet amministrattivi se jitwettqu minn jew taħt l-awtorità tal-Kummissjoni, tal-Uffiċċju Ewropew Kontra l-Frodi u tal-Qorti tal-Awdituri.

               Se jiġu adottati dispożizzjonijiet dettaljati dwar il-kontrolli u l-awditjar finanzjarju, il-miżuri amministrattivi, il-penali u l-irkupru li jippermettu lill-Kummissjoni, lill-Uffiċċju Ewropew Kontra l-Frodi u lill-Qorti tal-Awdituri li jingħataw setgħat li jkunu ekwivalenti għas-setgħat tagħhom fir-rigward tal-benefiċjarji jew il-kuntratturi stabbiliti fl-Unjoni.

               5.ELEMENTI OĦRA

               Mhux aktar tard minn tliet snin wara d-dħul fis-seħħ ta' dan il-Protokoll, u sussegwentement kull tliet snin, il-Partijiet jistgħu jirrevedu l-implimentazzjoni ta' dan il-Protokoll abbażi tal-parteċipazzjoni effettiva tal-Awtorità Palestinjana fi programmi tal-Unjoni.

               It-termini u l-kondizzjonijiet speċifiċi dwar il-parteċipazzjoni tal-Awtorità Palestinjana f’kull programm partikolari tal-Unjoni, b’mod partikolari l-proċeduri ta’ rapportar u ta’ evalwazzjoni, għandhom jiġu ddeterminati f’Memorandum ta’ Ftehim bejn il-Kummissjoni u l-awtoritajiet kompetenti tal-Awtorità Palestinjana abbażi tal-kriterji stabbiliti mill-programmi kkonċernati.

               2019/0165 (NLE)

               Proposta għal

               DEĊIŻJONI TAL-KUNSILL

               dwar l-iffirmar u l-applikazzjoni provviżorja, f’isem l-Unjoni Ewropea, ta’ Protokoll għall-Ftehim ta’ Assoċjazzjoni Ewro-Mediterranju Interim dwar il-kummerċ u l-kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, dwar Ftehim Qafas bejn l-Unjoni Ewropea u l-Awtorità Palestinjana tax-Xatt tal-Punent u l-Medda ta’ Gaża dwar il-prinċipji ġenerali għall-parteċipazzjoni tagħha fil-programmi tal-Unjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209 flimkien mal-Artikolu 218(5) u (7),

               Wara li kkunsidra l-proposta tal-Kummissjoni Ewropea,

               Billi:

               (1)Fit-18 ta’ Ġunju 2007 il-Kunsill awtorizza lill-Kummissjoni biex tinnegozja Protokoll għall-Ftehim ta’ Assoċjazzjoni Ewro-Mediterranju Interim dwar il-kummerċ u l-kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, dwar Ftehim Qafas bejn l-Unjoni Ewropea u l-Awtorità Palestinjana tax-Xatt tal-Punent u l-Medda ta’ Gaża dwar il-prinċipji ġenerali għall-parteċipazzjoni tagħha fil-programmi tal-Unjoni (“il-Protokoll”).

               (2)In-negozjati ġew konklużi.

               (3)L-objettiv tal-Protokoll huwa li jistabbilixxi r-regoli finanzjarji u tekniċi li jippermettu lill-Awtorità Palestinjana li tipparteċipa f’ċerti programmi tal-UE. Il-qafas orizzontali stabbilit bil-Protokoll jistabbilixxi l-prinċipji għal miżura ta’ kooperazzjoni ekonomika, finanzjarja u teknika u jippermettu lir-Repubblika tal-Libanu tirċievi għajnuna, b’mod partikolari għajnuna finanzjarja, mill-Unjoni Ewropea skont il-programmi tal-Unjoni Ewropea. Dan il-qafas japplika biss għal dawk il-programmi li għalihom l-atti legali kostituttivi rilevanti jipprovdu għall-possibbiltà tal-parteċipazzjoni tal-Awtorità Palestinjana. L-iffirmar u l-applikazzjoni provviżorja tal-Protokoll għalhekk ma jinvolvux l-eżerċizzju tas-setgħat taħt id-diversi politiki settorjali, li huma eżerċitati meta jiġu stabbiliti l-programmi.

               (4)Jenħtieġ li l-Protokoll jiġi ffirmat f’isem l-Unjoni Ewropea u jenħtieġ li jiġi applikat fuq bażi provviżorja mid-data tal-iffirmar tiegħu sa meta jitlestew il-proċeduri għall-konklużjoni tiegħu,

               ADOTTA DIN ID-DEĊIŻJONI:

               Artikolu 1

               L-iffirmar, f’isem l-Unjoni, tal-Protokoll għall-Ftehim ta’ Assoċjazzjoni Ewro-Mediterranju Interim dwar il-kummerċ u l-kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, dwar Ftehim Qafas bejn l-Unjoni Ewropea u l-Awtorità Palestinjana tax-Xatt tal-Punent u l-Medda ta’ Gaża dwar il-prinċipji ġenerali għall-parteċipazzjoni tagħha fil-programmi tal-Unjoni huwa b’hekk awtorizzat, soġġett għall-konklużjoni tal-Protokoll imsemmi.

               It-test tal-Protokoll huwa anness għal din id-Deċiżjoni.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument ta’ setgħat sħaħ biex jiffirma l-Protokoll, suġġett għall-konklużjoni tiegħu, għall-persuna/i indikata/i min-negozjatur tal-Protokoll.

               Artikolu 3

               Il-Protokoll jiġi applikat fuq bażi proviżorja, f'konformità mal-Artikolu 10, mill-firma tiegħu, sakemm jitlestew il-proċeduri għall-konklużjoni tiegħu.

               Id-data tal-firma ta’ dan il-Protokoll tkun ippubblikata fil-Ġurnal Uffiċjali tal-Unjoni Ewropea.

               Artikolu 4

               Il-Kummissjoni hija awtorizzata biex tistabbilixxi, f’isem l-Unjoni, it-termini u l-kundizzjonijiet speċifiċi applikabbli għall-parteċipazzjoni tal-Awtorità Palestinjana fi kwalunkwe programm partikolari, inkluża l-kontribuzzjoni finanzjarja pagabbli. Il-Kummissjoni għandha żżomm lill-grupp ta’ ħidma rilevanti tal-Kunsill infurmat.

               Artikolu 5

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        COM(2006) 724 finali tal-4 ta’ Diċembru 2006

                     (2)

                        Il-konklużjonijiet tal-KAĠRE tal-5 ta’ Marzu 2007

                     (3)

                        Id-Deċiżjoni tal-Kunsill (ristretta) li tawtorizza lill-Kummissjoni biex tinnegozja l-Protokolli […], Dok 10412/07

                     (4)

                        Il-Konklużjonijiet tal-Presidenza — Brussell, il-21 u t-22 ta’ Ġunju 2007, Dok 11177/07

                     (5)

                        Ir-Rapport tal-Presidenza dwar il-Progress rigward "It-Tisħiħ tal-Politika Ewropea tal-Viċinat", Dok 10874/07

                     (6)

                        Il-konklużjonijiet dwar it-Tisħiħ tal-Politika Ewropea tal-Viċinat, adottati mill-Kunsill (Affarijiet Ġenerali u Relazzjonijiet Esterni) fit-18 ta’ Ġunju 2007, Dok 11016/07

                     (7)

                        COM(2011) 303 finali tal-25 ta’ Mejju 2011

                     (8)

                        ĠU L 14/2, tat-18.1.2017

                     (9)

                        ĠU L 174/1 tat-13.6.2014

                     (10)

                        ĠU L 199/1 tas-26.7.2016

                     (11)

                        ĠU L 165/16 tal-4.6.2014

                     (12)

                        ĠU L 129/39 tas-17.5.2008

                     (13)

                        ĠU L 89/6 tal-25.3.2014

                     (14)

                        ĠU L 202/3 tat-28.7.2016

                     (15)

                        ĠU L 131/1 tat-18.5.2011

                     (16)

                        ĠU L 90/1 tat-28.3.2012

                     (17)

                        ĠU L 297/1 tat-13.11.2015

                     (18)

                        ĠU L 133/1 tal-20.5.2011

                     (19)

                        Id-Deċiżjoni tal-Kunsill (ristretta) li tawtorizza lill-Kummissjoni biex tinnegozja l-Protokolli […], Dok 10412/07

                     (20)

                        Ara wkoll il-Pjan ta’ Azzjoni ffirmat mal-Awtorità Palestinjana, skont id-Deċiżjoni tal-Kunsill (UE) 2019/222 tal-20 ta’ Diċembru 2018

    ---documentbreak---

               IL-KUMMISSJONI EWROPEA
            Brussell, 2.8.2019
            COM(2019) 362 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar u l-applikazzjoni provviżorja, f’isem l-Unjoni Ewropea, ta’ Protokoll għall-Ftehim ta’ Assoċjazzjoni Ewro-Mediterranju Interim dwar il-kummerċ u l-kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, dwar Ftehim Qafas bejn l-Unjoni Ewropea u l-Awtorità Palestinjana tax-Xatt tal-Punent u l-Medda ta’ Gaża dwar il-prinċipji ġenerali għall-parteċipazzjoni tagħha fil-programmi tal-Unjoni

               ANNESS

               Protokoll
                  għall-Ftehim ta’ Assoċjazzjoni Interim Ewro-Mediterranju

               dwar il-kummerċ u l-kooperazzjoni bejn il-Komunità Ewropea, minn naħa waħda,

               u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra,

               dwar Ftehim Qafas bejn l-Unjoni Ewropea u l-Awtorità Palestinjana tax-Xatt tal-Punent u l-Medda ta’ Gaża

               dwar il-prinċipji ġenerali għall-parteċipazzjoni tagħha fil-programmi tal-Unjoni

               L-UNJONI EWROPEA, minn hawn ‘il quddiem imsejħa “l-Unjoni”, minn naħa waħda,

               kif ukoll

               l-Awtorità Palestinjana tax-Xatt tal-Punent u l-Medda ta’ Gaża, minn hawn ‘il quddiem imsejħa “l-Awtorità Palestinjana”, min-naħa l-oħra,

               minn hawn ‘il quddiem imsejħin “il-Partijiet”,

               Billi:

               1.Il-Ftehim ta’ Assoċjazzjoni Interim Ewro-Mediterranju dwar kummerċ u kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta' Gaża, min-naħa l-oħra (il-“Ftehim ta’ Assoċjazzjoni Interim”) ġie ffirmat fl-24 ta’ Frar 1997 u daħal fis-seħħ fl-1 ta’ Lulju 1997.

               2.Il-Kunsill Ewropew tas-17 u t-18 ta’ Ġunju 2004 laqa’ b’mod favorevoli l-proposti tal-Kummissjoni Ewropea għal Politika Ewropea tal-Viċinat (PEV) u approva l-konklużjonijiet tal-Kunsill tal-14 ta’ Ġunju 2004.

               3.Il-Kunsill ikkonkluda ripetutament favur din il-politika.

               4.Il-Kunsill, fil-5 ta’ Marzu 2007, esprima appoġġ għall-approċċ ġenerali u globali deskritt fil-Komunikazzjoni tal-Kummissjoni Ewropea tal-4 ta’ Diċembru 2006 sabiex l-imsieħba tal-PEV jipparteċipaw fl-aġenziji Komunitarji u l-programmi Komunitarji fuq il-merti tagħhom u fejn hekk jippermettu l-bażijiet ġuridiċi.

               5.L-Awtorità Palestinjana esprimiet ix-xewqa li tipparteċipa f’għadd ta’ programmi tal-Unjoni.

               6.Jenħtieġ li t-termini u l-kondizzjonijiet speċifiċi, b’mod partikolari, il-kontribuzzjoni finanzjarja kif ukoll l-proċeduri ta’ rapportar u ta’ evalwazzjoni, dwar il-parteċipazzjoni tal-Awtorità Palestinjana f’kull programm partikolari jiġu ddeterminati f’Memorandum ta’ Ftehim bejn il-Kummissjoni u l-awtoritajiet kompetenti tal-Awtorità Palestinjana,

               FTIEHMU KIF ĠEJ:

               Artikolu 1

               L-Awtorità Palestinjana għandha titħalla tipparteċipa fil-programmi tal-Unjoni attwali u futuri kollha miftuħa għall-parteċipazzjoni tal-Awtorità Palestinjana skont id-dispożizzjonijiet li jadottaw dawn il-programmi.

               Artikolu 2

               L-Awtorità Palestinjana għandha tikkontribwixxi finanzjarjament għall-baġit ġenerali tal-Unjoni Ewropea li jikkorrispondi għall-programmi speċifiċi li fihom tipparteċipa l-Awtorità Palestinjana.

               Artikolu 3

               Ir-rappreżentanti tal-Awtorità Palestinjana għandhom jitħallew jieħdu sehem, bħala osservaturi u għall-punti li jikkonċernaw lill-Awtorità Palestinjana, fil-kumitati tal-ġestjoni responsabbli li jimmonitorjaw il-programmi li l-Awtorità Palestinjana jikkontribwixxi finanzjarjament għalihom.

               Artikolu 4

               Il-proġetti u inizjattivi mressqa minn parteċipanti mill-Awtorità Palestinjana għandhom, kemm jista’ jkun, ikunu soġġetti għall-istess kondizzjonijiet, regoli u proċeduri li għandhom x’jaqsmu mal-programmi kkonċernati, kif huma applikati lill-Istati Membri.

               Artikolu 5

               It-termini u l-kondizzjonijiet speċifiċi dwar il-parteċipazzjoni tal-Awtorità Palestinjana f’kull programm partikolari tal-Unjoni, b’mod partikolari l-kontribuzzjoni finanzjarji pagabbli kif ukoll il-proċeduri ta’ rapportar u ta’ evalwazzjoni, għandhom jiġu ddeterminati f’Memorandum ta’ Ftehim bejn il-Kummissjoni u l-awtoritajiet kompetenti tal-Awtorità Palestinjana abbażi tal-kriterji stabbiliti mill-programmi kkonċernati.

               Jekk l-Awtorità Palestinjana tapplika għall-assistenza esterna tal-Unjoni biex tipparteċipa fi programm tal-Unjoni partikolari abbażi tar-Regolament (KE) Nru 232/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi dispożizzjonijiet ġenerali għat-twaqqif ta’ Strument Ewropew ta’ Viċinat u Sħubija jew skont kwalunkwe Regolament simili li jipprovdi għall-assistenza esterna tal-Unjoni lill-Awtorità Palestinjana li jista’ jiġi adottat fil-futur, il-kundizzjonijiet li jirregolaw l-użu mill-Awtorità Palestinjana tal-assistenza esterna tal-Unjoni jiġu determinati fi ftehim ta’ finanzjament, li jirrispetta r-Regolament (KE) Nru 232/2014.

               Artikolu 6

               Kull Memorandum ta’ Ftehim konkluż skont l-Artikolu 5, għandu jistipula, skont ir-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, li l-kontroll finanzjarju, l-awditjar jew verifiki oħra, inklużi investigazzjonijiet amministrattivi se jitwettqu minn jew taħt l-awtorità tal-Kummissjoni Ewropea, tal-Uffiċċju Ewropew Kontra l-Frodi u tal-Qorti tal-Awdituri.

               Se jiġu adottati dispożizzjonijiet dettaljati dwar il-kontroll u l-awditjar finanzjarju, investigazzjonijiet amministrattivi, l-irkupru, penali finanzjarji u sanzjonijiet amministrattivi oħra, li jagħtu lill-Kummissjoni Ewropea, l-Uffiċċju Ewropew ta’ Kontra l-Frodi u lill-Qorti tal-Awdituri setgħat li jkunu ekwivalenti għas-setgħat tagħhom fir-rigward tal-benefiċjarji jew tal-kuntratturi stabbiliti fl-Unjoni.

               Artikolu 7

               Dan il-Protokoll għandu japplika għall-perjodu li fih ikun fis-seħħ il-Ftehim ta’ Assoċjazzjoni Interim.

               Dan il-Protokoll jiġi ffirmat u approvat mill-Partijiet f’konformità mal-proċeduri rispettivi tagħhom.

               Kull Parti tista’ tiddenunzja dan il-Protokoll permezz ta’ notifika bil-miktub lill-Parti l-oħra. Dan il-Protokoll għandu jieqaf japplika sitt xhur wara d-data ta’ din in-notifika.

               It-tmiem ta’ dan il-Protokoll li jiġi minħabba d-denunzja ta’ xi waħda mill-partijiet ma jkollu l-ebda influwenza fuq il-verifiki u l-kontrolli li għandhom jitwettqu fejn ikun hemm bżonn skont l-Artikoli 5 u 6.

               Artikolu 8

               Mhux aktar tard minn tliet snin wara d-dħul fis-seħħ ta’ dan il-Protokoll, u sussegwentement kull tliet snin, il-Partijiet jistgħu jirrevedu l-implimentazzjoni ta’ dan il-Protokoll abbażi tal-parteċipazzjoni effettiva tal-Awtorità Palestinjana fi programmi tal-Unjoni.

               Artikolu 9

               Dan il-Ftehim għandu japplika, minn naħa waħda, għat-territorji li fihom it-Trattat dwar il-Funzjonament tal-Unjoni Ewropea huwa applikat u taħt il-kundizzjonijiet stabbiliti f’dan it-Trattat, u minn naħa l-oħra, għat-territorju tax-Xatt tal-Punent u l-Medda ta’ Gaża.

               Artikolu 10

               Dan il-Protokoll jidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin permezz ta’ mezzi diplomatiċi dwar it-tlestija tal-proċeduri meħtieġa għal dan l-għan.

               Sa meta jidħol fis-seħħ, il-Partijiet jaqblu li japplikaw il-Protokoll provviżorjament mid-data tal-iffirmar tiegħu, soġġett għall-konklużjoni tiegħu f’data aktar tard.

               Artikolu 11

               Dan il-Protokoll għandu jkun parti integrali mill-Ftehim.

               Artikolu 12

               Dan il-Ftehim huwa miktub b’żewġ kopji fil-lingwa Bulgara, Kroata, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Taljana, Ungeriża, Żvediża u Għarbija, u kull wieħed minn dawn it-testi huwa ugwalment awtentiku.

               Magħmul fi Brussell fil-… jum ta’ … fis-sena …

               Għall-Unjoni Ewropea

                     Għall-Awtorità Palestinjana


               IL-KUMMISSJONI EWROPEA
            Brussell, 12.10.2021
            COM(2021) 643 final
            2021/0333(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill Ministerjali tal-Komunità tal-Enerġija dwar il-ħatra tad-Direttur tas-Segretarjat tal-Komunità tal-Enerġija

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fid-19-il Kunsill Ministerjali tal-Komunità tal-Enerġija fil-25 ta’ Novembru 2021 f’Belgrad/is-Serbja b’rabta mal-adozzjoni prevista tal-Att Proċedurali tal-Kunsill Ministerjali tal-Komunità tal-Enerġija dwar il-ħatra tad-Direttur li jmiss tas-Segretarjat tal-Komunità tal-Enerġija (EnCS).

               2.Il-kuntest tal-proposta

               2.1.It-Trattat dwar il-Komunità tal-Enerġija

               It-Trattat li jistabbilixxi t-Trattat dwar il-Komunità tal-Enerġija (“TKE”) għandu l-għan li joħloq qafas regolatorju u tas-suq stabbli u spazju regolatorju uniku għall-kummerċ fl-enerġija tan-network billi jimplimenta l-partijiet maqbula tal-acquis tal-UE dwar l-enerġija fil-Partijiet mhux tal-UE. Il-Ftehim daħal fis-seħħ fl-1 ta’ Lulju 2006. L-Unjoni Ewropea hija Parti għat-TKE
                  1
               . It-TKE jirreferi għall-Partijiet mhux tal-UE bħala “Partijiet Kontraenti”.

               2.2.Il-Kunsill Ministerjali tal-Komunità tal-Enerġija

               Il-Kunsill Ministerjali tal-Komunità tal-Enerġija jiżgura li l-objettivi stabbiliti fit-TKE jintlaħqu. Huwa jipprovdi linji gwida ġenerali ta’ politika, jieħu Miżuri u jadotta Atti Proċedurali. Kull Parti għandha vot wieħed u l-Kunsill Ministerjali jaġixxi b’regoli ta’ votazzjoni differenti skont is-suġġett. L-UE hija waħda mill-għaxar Partijiet u għandha vot wieħed, li jiddependi wkoll mis-suġġett ikkonċernat.

               Il-Kunsill Ministerjali tal-Komunità tal-Enerġija jaħtar lid-Direttur tas-Segretarjat tal-Komunità tal-Enerġija fuq proposta mill-Kummissjoni Ewropea għal terminu fiss ta’ tliet snin li jista’ jiġġedded. L-Att Proċedurali huwa adottat b’maġġoranza sempliċi. Il-Kummissjoni għandha d-dritt esklużiv li tipproponi kandidat għall-kariga ta’ Direttur u għandha tqassam il-proposta tagħha lill-Partijiet Kontraenti tal-Komunità tal-Enerġija.

               2.3. L-Att Proċedurali previst tal-Kunsill Ministerjali

               Id-Direttur attwali tal-EnCS, is-Sur Janez Kopac, inħatar għall-ewwel darba fl-2012. Il-mandat tiegħu ġġedded fl-2015 u fl-2018. Ir-Regolament għandu jiskadi fit-30 ta’ Novembru 2021.

               Fit-23 ta’ Frar 2021, il-Kummissjoni nediet proċedura tal-għażla miftuħa għad-Direttur li jmiss tas-Segretarjat tal-Komunità tal-Enerġija mill-1 ta’ Diċembru 2021 (COM/2021/20055).  Kien hemm 92 applikazzjoni għal din il-kariga. Il-fażi tal-għażla twettqet f’konformità mar-regoli eżistenti u l-linji gwida ta’ implimentazzjoni.

               Il-bord tal-preselezzjoni tal-Kummissjoni eżamina l-applikazzjonijiet skont il-kriterji tal-eliġibbiltà u tal-għażla kif huma stabbiliti fl-avviż tal-pożizzjoni vakanti u ntgħażlu kandidati għall-fażi li jmiss tal-proċedura. Wara l-valutazzjoni komparattiva tal-kandidati mill-Kumitat Konsultattiv dwar il-Ħatriet (CCA) u l-intervisti mill-Kummissarju Kadri Simson, il-Kummissjoni tqis li s-Sur Artur Lorkowski wera li għandu l-aħjar taħlita ta’ ħiliet maniġerjali, ta’ tmexxija, ta’ komunikazzjoni, ta’ rappreżentazzjoni u tal-lingwa, profiċjenza teknika, esperjenza internazzjonali u għarfien dwar l-Unjoni Ewropea sabiex iwettaq il-funzjonijiet ta’ direttur tas-Segretarjat tal-Komunità tal-Enerġija.

               Konsegwentement, il-Kummissjoni ddeċidiet li tipproponi lis-Sur Artur Lorkowski bħala d-Direttur li jmiss tas-Segretarjat tal-Komunità tal-Enerġija, kif rifless fid-Deċiżjoni tal-Kummissjoni tal-24 ta’ Settembru 2021 dwar l-istabbiliment ta’ proposta li għandha tiġi ppreżentata mill-Kummissjoni lill-Kunsill Ministerjali tal-Komunità tal-Enerġija għall-Att Proċedurali tal-Kunsill Ministerjali dwar il-ħatra tad-Direttur tas-Segretarjat tal-Komunità tal-Enerġija, C (2021) 7021 final. Il-Kummissjoni ppreżentat din il-proposta fl-24 ta’ Settembru 2021 lill-Partijiet Kontraenti tal-Komunità tal-Enerġija.

               3.Pożizzjoni li trid tittieħed f’isem l-Unjoni

               Fid-dawl tal-proċedura tal-għażla miftuħa u kompetittiva mwettqa mill-Kummissjoni, il-pożizzjoni li għandha tittieħed f’isem l-Unjoni fil-Kunsill Ministerjali tal-Komunità tal-Enerġija għandha tkun li tapprova l-abbozz tal-Att Proċedurali tal-Kunsill Ministerjali li jaħtar lis-Sur Artur Lorkowski bħala d-Direttur tas-Segretarjat tal-Komunità tal-Enerġija mill-1 ta’ Diċembru 2021, skont id-Deċiżjoni tal-Kummissjoni tal-24 ta’ Settembru 2021 dwar l-istabbiliment ta’ proposta li għandha tiġi ppreżentata mill-Kummissjoni lill-Kunsill Ministerjali tal-Komunità tal-Enerġija għall-Att Proċedurali tal-Kunsill Ministerjali dwar il-ħatra tad-Direttur tas-Segretarjat tal-Komunità tal-Enerġija, C(2021) 7021 final.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu  “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li għandhom effetti legali bis-saħħa ta’ regoli tad-dritt internazzjonali li jirregolaw is-sede inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  2
               .

               4.1.2.Applikazzjoni għall-każ preżenti

               Il-Kunsill Ministerjali hu korp stabbilit bi ftehim, jiġifieri t-Trattat dwar il-Komunità tal-Enerġija.

               L-Att Proċedurali previst, li l-Kunsill Ministerjali tal-Komunità tal-Enerġija mitlub jadotta, jikkostitwixxi att li għandu effetti ġuridiċi, għaliex jirregola kwistjonijiet organizzattivi tal-Komunità tal-Enerġija u għandu saħħa vinkolanti tal-inqas fuq l-istituzzjonijiet tal-Komunità tal-Enerġija skont l-Artikolu 86 tat-Trattat dwar il-Komunità tal-Enerġija.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst jirrigwarda l-enerġija.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 194 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 194 tat-TFUE, flimkien mal-Artikolu 218(9) tat-TFUE.

               2021/0333 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill Ministerjali tal-Komunità tal-Enerġija dwar il-ħatra tad-Direttur tas-Segretarjat tal-Komunità tal-Enerġija

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 194, flimkien mal-Artikolu 218(9) tiegħu,

               B’kunsiderazzjoni tad-Deċiżjoni tal-Kunsill 2006/500/KE tad-29 ta' Mejju 2006 dwar il-konklużjoni mill-Komunità Ewropea tat-Trattat dwar il-Komunità tal-Enerġija,

               Wara li kkunsidra t-Trattat li jistabbilixxi t-Trattat dwar il-Komunità tal-Enerġija, u b'mod partikolari l-Artikoli 69 u 88 tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)It-Trattat li jistabbilixxi t-Trattat dwar il-Komunità tal-Enerġija (il-“Ftehim”) ġie konkluż mill-Unjoni bid-Deċiżjoni tal-Kunsill 2006/500/KE tad-29 ta’ Mejju 2006
                  3
                u daħal fis-seħħ fl-1 ta’ Lulju 2006.

               (2)Skont l-Artikoli 69 u 88  tal-Ftehim, il-Kunsill Ministerjali, fuq proposta tal-Kummissjoni Ewropea, jista’ jadotta Att Proċedurali li jaħtar lid-Direttur tas-Segretarjat tal-Komunità tal-Enerġija.

               (3)It-tielet mandat tad-Direttur attwali tas-Segretarjat tal-Komunità tal-Enerġija, is-Sur Janez Kopac, se jiskadi fit-30 ta’ Novembru 2021.

               (4)Il-Kunsill Ministerjali tal-Komunità tal-Enerġija, matul id-19-il laqgħa tiegħu f’Belgrad, is-Serbja fil-25 ta’ Novembru 2021, għandu jadotta Att Proċedurali dwar il-ħatra tad-Direttur li jmiss tas-Segretarjat tal-Komunità tal-Enerġija.

               (5)Fit-23 ta’ Frar 2021, il-Kummissjoni ppubblikat avviż ta' pożizzjoni vakanti għal proċedura tal-għażla miftuħa għad-Direttur li jmiss tas-Segretarjat tal-Komunità tal-Enerġija mill-1 ta’ Diċembru 2021.

               (6)Il-Kummissjoni vvalutat il-ħiliet u l-esperjenza tal-kandidati skont il-kriterji tal-għażla stabbiliti minn qabel kif huma stabbiliti fl-avviż tal-pożizzjoni vakanti. Il-fażi tal-għażla twettqet f’konformità mar-regoli eżistenti u l-linji gwida ta’ implimentazzjoni. Il-Kummissjoni tqis li s-Sur Artur Lorkowski  wera li għandu l-aħjar taħlita ta’ ħiliet maniġerjali, ta’ tmexxija, ta’ komunikazzjoni, ta’ rappreżentazzjoni u tal-lingwa, profiċjenza teknika, esperjenza internazzjonali u għarfien dwar l-Unjoni Ewropea sabiex iwettaq il-funzjonijiet ta’ direttur tas-Segretarjat tal-Komunità tal-Enerġija.

               ADOTTAT DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fid-19-il laqgħa tal-Kunsill Ministerjali tal-Komunità tal-Enerġija għandha tkun din li ġejja:

               li tapprova l-abbozz tal-Att Proċedurali tal-Kunsill Ministerjali li jaħtar lis-Sur Artur Lorkowski bħala d-Direttur tas-Segretarjat tal-Komunità tal-Enerġija mill-1 ta’ Diċembru 2021 skont il-proposta tal-Kummissjoni adottata mid-Deċiżjoni tal-Kummissjoni fl-24 ta’ Settembru 2021, C (2021) 7021 final, u ppreżentat fl-istess jum lill-Kunsill Ministerjali tal-Komunità tal-Enerġija.

               Artikolu 2

               Din id-Deċiżjoni hi indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L198, 20.7.2006, p. 15.

                     (2)

                        Is-Sentenza tal-Qorti tal-Ġustizzja  tas-7 ta’ Ottubru 2014 – Ir-Repubblika Federali tal-Ġermanja vs Il-Kunsill tal-Unjoni Ewropea, C-399/12, ECLI:EU:C:2014:2258, il-paragrafi minn 61 sa 64.

                     (3)

                        ĠU L198, 20.7.2006, p. 15.


               IL-KUMMISSJONI EWROPEA
            Brussell, 20.10.2021
            COM(2021) 637 final
            2021/0330(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Speċjali dwar il-Faċilitazzjoni Doganali u Kummerċjali u fil-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti stabbilit mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati EPA SADC, min-naħa l-oħra, fir-rigward tal-adozzjoni tar-Regoli ta’ Proċedura għall-Kumitat Speċjali dwar il-Faċilitazzjoni Doganali u Kummerċjali u tar-Regoli ta’ Proċedura tal-Kumitat Speċjali dwar l-Indikazzjonijiet Ġeografiċi u l-Indikazzjonijiet Ġeografiċi tiegħu rispettivament

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Speċjali dwar il-Faċilitazzjoni Doganali u Kummerċjali u fil-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti stabbilit mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati EPA tal-Komunità għall-Iżvilupp tan-Nofsinhar tal-Afrika (“SADC”), min-naħa l-oħra, b’rabta mal-adozzjoni prevista tar-Regoli ta’ Proċedura tal-Kumitat Speċjali dwar il-Kummerċ u l-Indikazzjonijiet Kummerċjali u tar-Regoli ta’ Faċilitazzjoni tal-Kummerċ Speċjali tiegħu rispettivament.

               2.Kuntest tal-proposta

               2.1.Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati tal-EPA fl-SADC, min-naħa l-oħra

               Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (“il-Ftehim”) għandu l-għan li:

               (a)jagħti kontribut għat-tnaqqis u għall-qerda tal-faqar permezz tat-twaqqif ta' sħubija kummerċjali li tkun konsistenti mal-għan ta' żvilupp sostenibbli, mal-MDGs u mal-Ftehim ta' Cotonou;

               (b)jiġu promossi l-integrazzjoni reġjonali, il-kooperazzjoni ekonomika u l-governanza tajba biex b'hekk ikun stabbilit u implimentat qafas regolatorju reġjonali effettiv, prevedibbli u trasparenti għall-kummerċ u għall-investiment bejn il-Partijiet u fost l-Istati tal-EPA fl-SADC;

               (c)tiġi promossa l-integrazzjoni gradwali tal-Istati tal-EPA fl-SADC fl-ekonomija dinjija, skont l-għażliet politiċi u l-prijoritajiet ta' żvilupp tagħhom;

               (d)tittejjeb il-kapaċità tal-Istati tal-EPA fl-SADC fil-politika kummerċjali u fi kwistjonijiet relatati mal-kummerċ;

               (e)ikunu appoġġjati l-kundizzjonijiet għal żieda fl-investiment u fl-inizjattivi tas-settur privat, u jittejbu l-kapaċità għall-forniment, il-kompetittività u t-tkabbir ekonomiku fl-Istati tal-EPA fl-SADC; kif ukoll

               (f)jissaħħu r-relazzjonijiet eżistenti bejn il-Partijiet fuq il-bażi tas-solidarjetà u tal-interess reċiproku.

               Il-Ftehim jiġi applikat b’mod proviżorju bejn l-Unjoni Ewropea u l-Istati Membri tagħha, minn naħa waħda, u l-Botswana, il-Lesoto, in-Namibja, l-Eswatini u l-Afrika t’Isfel u, min-naħa l-oħra, mill-10 ta’ Ottubru 2016, u bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Możambik, min-naħa l-oħra, mill-4 ta’ Frar 2018.

               2.2.Il-Kumitat Speċjali dwar il-Faċilitazzjoni Doganali u Kummerċjali u l-Kumitat Speċjali dwar l-Indikazzjonijiet Ġeografiċi u l-Kummerċ fl-Inbid u l-Ispirti

               L-Artikolu 50 tal-Ftehim jistabbilixxi l-Kumitat Speċjali dwar id-Dwana u l-Faċilitazzjoni tal-Kummerċ u jipprevedi li l-funzjonijiet tiegħu għandhom jinkludu “l-istabbiliment tar-regoli ta’ proċedura tiegħu stess” (2) (f).

               L-Artikolu 13 tal-Protokoll 3 “Indikazzjonijiet ġeografiċi u kummerċ fl-inbejjed u l-ispirti” tal-Ftehim jistabbilixxi l-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti u jipprevedi li “l-Kumitat Speċjali għandu jiddetermina r-regoli ta’ proċedura tiegħu stess” (5).

               2.3.L-atti previsti tal-Kumitat Speċjali dwar id-Dwana u l-Faċilitazzjoni tal-Kummerċ u tal-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti

               L-għan tal-atti previsti huwa li jiġu stabbiliti r-Regoli ta’ Proċedura tal-Kumitat Speċjali dwar il-Faċilitazzjoni Doganali u Kummerċjali u r-Regoli ta’ Proċedura tal-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti, rispettivament.

               3.Il-pożizzjoni li għandha tittieħed f’isem l-Unjoni

               Din il-proposta għal Deċiżjoni tal-Kunsill tistabbilixxi l-pożizzjoni li għandha tittieħed f’isem l-Unjoni fil-Kumitat Speċjali għall-Indikazzjonijiet Ġeografiċi u l-Kummerċ fl-Inbejjed u l-Ispirti u fil-Kumitat Speċjali dwar il-Faċilitazzjoni Doganali u Kummerċjali stabbilit mill-FSE UE-SADC fir-rigward tar-Regoli ta’ Proċedura tal-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti u tal-Kumitat Speċjali dwar il-Faċilitazzjoni Doganali u Kummerċjali, rispettivament.

               Il-partijiet għall-Ftehim iddiskutew dawn ir-regoli ta’ proċedura u qablu li, soġġett għall-proċeduri tat-teħid tad-deċiżjonijiet tal-UE, dawn għandhom jiġu adottati fil-laqgħat sussegwenti tal-Kumitat Speċjali dwar il-Faċilitazzjoni Doganali u Kummerċjali u tal-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti.

               Is-sustanza tar-regoli ta’ proċedura mehmuża hija simili ħafna għal dik ta’ regoli ta’ proċedura ta’ Ftehimiet ta’ Sħubija Ekonomika oħra jew ftehimiet kummerċjali oħra.

               Ir-regoli ta’ proċedura huma essenzjali biex jitlesta l-qafas istituzzjonali tal-Ftehim u għalhekk biex tkun żgurata l-implimentazzjoni bla xkiel tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”. Fl-aħħar nett, il-kunċett ta’ “atti li jkollhom effetti legali” jinkludi wkoll atti ta’ natura organizzattiva li jinfluwenzaw il-mod li bih id-deċiżjonijiet jittieħdu fi ħdan il-korp, pereżempju jekk korp b’setgħat deċiżjonali jadotta jew jimmodifika r-regoli ta’ proċedura tiegħu.

               4.1.2.Applikazzjoni għal dan il-każ

               Il-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti u l-Kumitat Speċjali dwar id-Dwana u l-Faċilitazzjoni tal-Kummerċ huma korpi stabbiliti bi ftehim, jiġifieri l-FSE UE-SADC.

               L-atti rispettivi li ż-żewġ kumitati huma mitluba jadottaw jikkostitwixxu atti li għandhom effetti legali minħabba li huma atti ta’ natura organizzattiva li jinfluwenzaw il-mod kif jittieħdu d-deċiżjonijiet fi ħdan il-korp. L-att previst ikun vinkolanti skont id-dritt internazzjonali f’konformità mal-Artikolu  50 tal-Ftehim u l-Artikolu 13 tal-Protokoll 3 tal-Ftehim rispettivament.

               L-atti previsti la jissupplimentaw u lanqas jemendaw il-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjonijiet proposti hija l-Artikolu 218(9) TFUE.

               4.2.Il-bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-għan u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-għan ewlieni u l-kontenut tal-att previst jikkonċernaw il-politika kummerċjali komuni.

               Għalhekk, il-bażi ġuridika sostantiva tad-deċiżjoni proposta hija l-ewwel subparagrafu tal-Artikolu 207(4) tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-atti tal-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti u tal-Kumitat Speċjali dwar il-Faċilitazzjoni Doganali u Kummerċjali se jemendaw ir-regoli ta’ proċedura rispettivi, huwa xieraq li jiġu ppubblikati f’ Il-Ġurnal Uffiċjali tal-Unjoni Ewropea wara l-adozzjoni tagħhom.

               2021/0330 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Speċjali dwar il-Faċilitazzjoni Doganali u Kummerċjali u fil-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti stabbilit mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati EPA SADC, min-naħa l-oħra, fir-rigward tal-adozzjoni tar-Regoli ta’ Proċedura għall-Kumitat Speċjali dwar il-Faċilitazzjoni Doganali u Kummerċjali u tar-Regoli ta’ Proċedura tal-Kumitat Speċjali dwar l-Indikazzjonijiet Ġeografiċi u l-Indikazzjonijiet Ġeografiċi tiegħu rispettivament

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati tal-EPA tal-Komunità għall-Iżvilupp tan-Nofsinhar tal-Afrika (Southern African Development Community, "SADC”), min-naħa l-oħra, ġie ffirmat mill-Unjoni Ewropea u l-Istati Membri tagħha fl-10 ta’ Ġunju 2016
                  1
                (“il-Ftehim”). Huwa ilu jiġi applikat b’mod proviżorju bejn l-Unjoni Ewropea u l-Istati Membri tagħha, minn naħa waħda, u l-Botswana, il-Lesoto, in-Namibja, l-Afrika t’Isfel u l-Eswatini min-naħa l-oħra, mill-10 ta’ Ottubru 2016, u bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Możambik, min-naħa l-oħra, mill-4 ta’ Frar 2018.

               (2)Skont l-Artikolu 50(1) tal-Ftehim, huwa stabbilit il-Kumitat Speċjali dwar id-Dwana u l-Faċilitazzjoni tal-Kummerċ.

               (3)Skont l-Artikolu 13(1) tal-Protokoll 3 tal-Ftehim, huwa stabbilit il-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti.

               (4)Skont l-Artikolu 50(2)(f) tal-Ftehim, il-Kumitat Speċjali dwar id-Dwana u l-Faċilitazzjoni tal-Kummerċ għandu jiddetermina r-Regoli ta’ Proċedura tiegħu.

               (5)Skont l-Artikolu 13(5) tal-Protokoll 3 tal-Ftehim, il-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti għandu jiddetermina r-Regoli ta’ Proċedura tiegħu.

               (6)Huwa xieraq li tiġi stabbilita l-pożizzjoni li għandha tittieħed f’isem l-Unjoni fi ħdan dawn iż-żewġ kumitati, rispettivament, peress li d-deċiżjonijiet li jistabbilixxu r-Regoli ta’ Proċedura se jkollhom effetti legali fl-Unjoni.

               (7)Il-pożizzjoni tal-Unjoni fi ħdan dawn iż-żewġ kumitati fir-rigward tal-adozzjoni tar-Regoli ta’ Proċedura rispettivi tagħhom għandha tkun ibbażata fuq l-abbozzi rispettivi tad-Deċiżjonijiet taż-żewġ kumitati mehmuża ma’ din id-Deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat Speċjali dwar id-Dwana u l-Faċilitazzjoni tal-Kummerċ, stabbilit skont l-Artikolu 50 tal-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati tal-FSE tal-Komunità għall-Iżvilupp tan-Nofsinhar tal-Afrika (“SADC”), min-naħa l-oħra, għandha tkun ibbażata fuq l-abbozz ta’ Deċiżjoni ta’ dak il-kumitat rigward ir-Regoli ta’ Proċedura tiegħu mehmuża ma’ din id-Deċiżjoni.

               Artikolu 2

               Il-pożizzjoni li għandha tittieħed f’isem l-Unjoni fil-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti, stabbilit skont l-Artikolu 13 tal-Protokoll 3 tal-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati EPA tal-Komunità għall-Iżvilupp tan-Nofsinhar tal-Afrika (“SADC”), min-naħa l-oħra, għandha tkun ibbażata fuq l-abbozz ta’ Deċiżjoni ta’ dak il-kumitat rigward ir-Regoli ta’ Proċedura tiegħu mehmuża ma’ din id-Deċiżjoni.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa l-waħda, u l-Istati EPA SADC, min-naħa l-oħra (ĠU L 250, 16.9.2016, p. 3).

    ---documentbreak---

               IL-KUMMISSJONI EWROPEA
            Brussell, 20.10.2021
            COM(2021) 637 final

            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat Speċjali dwar il-Faċilitazzjoni Doganali u Kummerċjali u fil-Kumitat Speċjali dwar l-Indikazzjonijiet Ġeografiċi u l-Kummerċ fl-Inbejjed u l-Ispirti stabbilit mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati EPA SADC, min-naħa l-oħra, fir-rigward tal-adozzjoni tar-Regoli ta’ Proċedura għall-Kumitat Speċjali dwar il-Faċilitazzjoni Doganali u Kummerċjali u tar-Regoli ta’ Proċedura tal-Kumitat Speċjali dwar l-Indikazzjonijiet Ġeografiċi u l-Indikazzjonijiet Ġeografiċi tiegħu rispettivament

               HEMŻA 1

               Abbozz ta’ DEĊIŻJONI Nru [...]

               TAL-KUMITAT SPEĊJALI DWAR IL-FAĊILITAZZJONI DOGANALI U KUMMERĊJALI

               fir-rigward tar-Regoli ta’ Proċedura tiegħu

               IL-KUMITAT SPEĊJALI DWAR IL-FAĊILITAZZJONI DOGANALI U KUMMERĊJALI

               Wara li kkunsidra l-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (“il-Ftehim”), iffirmat f’Kasane, fl-10 ta’ Ġunju 2016, u b’mod partikolari l-Artikoli 50(2)(f) tiegħu,

               ADOTTA DIN ID-DEĊIŻJONI:

               Ir-Regoli ta' Proċedura tal-Kumitat Speċjali dwar il-Faċilitazzjoni Doganali u Kummerċjali huma stabbiliti kif stipulat fl-Anness.

               Din id-Deċiżjoni tidħol fis-seħħ fi...

               Magħmul fi ... nhar il ...

               Anness

               REGOLI TA’ PROĊEDURA TAL-KUMITAT SPEĊJALI DWAR IL-FAĊILITAZZJONI DOGANALI U KUMMERĊJALI

               KAPITOLU I

               ORGANIZZAZZJONI

               Artikolu 1

               Għamla u Presidenza

               1.Il-Kumitat Speċjali dwar il-Faċilitazzjoni Doganali u Kummerċjali li huwa stabbilit skont l-Artikolu 50 tal-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra, (“il-Ftehim”) għandu jwettaq dmirijietu kif previst fl-Artikolu 50 tal-Ftehim.

               2.Ir-referenza f’dawn ir-Regoli ta’ Proċedura għal “Partijiet” għandha tikkorrispondi mad-definizzjoni mogħtija fl-Artikolu 104 tal-Ftehim.

               3.Kif previst fl-Artikolu 50(1) tal-Ftehim, il-Kumitat Speċjali dwar il-Faċilitazzjoni Doganali u Kummerċjali għandu jkun magħmul mir-rappreżentanti tal-Partijiet.

               4.Kif previst fl-Artikolu 50(4) tal-Ftehim, il-Kumitat Speċjali dwar il-Faċilitazzjoni Doganali u Kummerċjali għandu jiġi ppresjedut b’mod alternat minn uffiċjal għoli tal-Kummissjoni Ewropea u minn uffiċjal għoli tal-Istati EPA SADC. L-ewwel laqgħa tal-Kumitat Speċjali dwar il-Faċilitazzjoni Doganali u Kummerċjali għandu jiġi ppresjedut b’mod alternat minn uffiċjal għoli tal-Kummissjoni Ewropea u minn uffiċjal għoli tal-Istati EPA SADC.

               5.Il-mandat li jikkorrispondi għall-ewwel perjodu għandu jibda fid-data tal-ewwel laqgħa tal-Kumitat Speċjali dwar il-Faċilitazzjoni Doganali u Kummerċjali u jintemm fil-31 ta’ Diċembru tal-istess sena.

               Artikolu 2

               Laqgħat

               1.Il-Kumitat Speċjali dwar il-Faċilitazzjoni Doganali u Kummerċjali għandu jiltaqa’ darba fis-sena jew fuq talba ta’ waħda mill-Partijiet. Il-laqgħat għandhom isiru fi Brussell jew fit-territorju ta’ wieħed mill-Istati tal-EPA SADC b’mod alternattiv, sakemm il-Partijiet ma jiftehmux mod ieħor.

               2.Sakemm il-Partijiet ma jaqblux mod ieħor, il-laqgħat tal-Kumitat Speċjali dwar il-Faċilitazzjoni Doganali u Kummerċjali għandhom jissejħu mill-Parti li jkollha l-Presidenza, wara li tikkonsulta mal-Parti l-oħra.

               Artikolu 3

               Osservaturi

               Il-Kumitat Speċjali dwar il-Faċilitazzjoni Doganali u Kummerċjali jista’ jiddeċiedi li jistieden osservaturi fuq bażi ad hoc u jiddetermina liema punti fl-aġenda se jkunu miftuħa għal dawk l-osservaturi.

               Artikolu 4

               Segretarjat

               1.Il-Parti li tospita l-laqgħa tal-Kumitat Speċjali dwar il-Faċilitazzjoni Doganali u Kummerċjali għandha taġixxi bħala s-Segretarjat.

               2.Meta il-laqgħa ssir permezz ta’ mezzi elettroniċi, il-Parti li jkollha l-presidenza għandha taġixxi bħala s-Segretarjat.

               KAPITOLU II

               OPERAT

               Artikolu 5

               Dokumenti

               Fejn id-deliberazzjonijiet tal-Kumitat Speċjali dwar il-Faċilitazzjoni Doganali u Kummerċjali ikunu bbażati fuq dokumenti ta’ sostenn miktubin, dawn id-dokumenti għandhom jiġu enumerati u ċċirkolati mis-Segretarjat tal-Kumitat Speċjali dwar il-Faċilitazzjoni Doganali u Kummerċjali bħala dokumenti tal-Kumitat Speċjali dwar il-Faċilitazzjoni Doganali u Kummerċjali.

               Artikolu 6

               Notifika u Aġenda għal-Laqgħat

               1.Is-Segretarjat għandu jinnotifika lill-Partijiet bil-fatt li ssejħet Laqgħa u jitlob għal inputs fl-aġenda mhux aktar tard minn 30 jum qabel il-laqgħa. F’każ ta’ xi kwistjoni urġenti u / jew ċirkostanzi mhux previsti biex jiġi kkunsidrat il-laqgħa tista’ tissejjaħ fi żmien qasir.

               2.Aġenda provviżorja għal kull laqgħa għandha titfassal mis-Segretarjat tal-Kumitat Speċjali dwar il-Faċilitazzjoni Doganali u Kummerċjali. Din għandha tintbagħat mis-Segretarjat lill-President u lill-membri tal-Kumitat Speċjali dwar il-Faċilitazzjoni Doganali u Kummerċjali mhux aktar tard minn 14-il jum qabel il-bidu tal-laqgħa.

               3.L-aġenda proviżorja għandha tinkludi l-aspetti li fir-rigward tagħhom is-Segretarjat tal-Kumitat Speċjali dwar il-Faċilitazzjoni Doganali u Kummerċjali ikun irċieva talba għall-inklużjoni fl-aġenda mingħand Parti.

               4.L-aġenda għandha tkun adottata mill-Kumitat Speċjali dwar il-Faċilitazzjoni Doganali u Kummerċjali fil-bidu ta’ kull laqgħa. Aspetti oħra barra minn dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.

               5.Il-President tal-Kumitat Speċjali dwar il-Faċilitazzjoni Doganali u Kummerċjali jista’ jistieden, bi qbil mal-Partijiet kollha, esperti biex jattendu l-laqgħat tiegħu sabiex jipprovdu informazzjoni dwar suġġetti speċifiċi.

               Artikolu 7

               Rapport ta’ Laqgħa

               Sakemm il-Partijiet ma jaqblux mod ieħor, ir-Rapport ta' kull laqgħa għandu jitfassal mis-Segretarjat tal-Kumitat Speċjali dwar il-Faċilitazzjoni Doganali u Kummerċjali u jiġi adottat fit-tmiem ta' kull laqgħa.

               Artikolu 8

               Deċiżjonijiet u rakkomandazzjonijiet

               1.Il-Kumitat Speċjali dwar il-Faċilitazzjoni Doganali u Kummerċjali għandu jadotta b’kunsens deċiżjonijiet jew rakkomandazzjonijiet fil-każijiet previsti fil-Ftehim jew fejn tali setgħa tkun ġiet iddelegata lilu mill-Kunsill Konġunt jew mill-Kumitat għall-Kummerċ u l-Iżvilupp.

               2.Fejn il-Kumitat Speċjali dwar il-Faċilitazzjoni Doganali u Kummerċjali ikollu s-setgħa li jadotta d-deċiżjonijiet jew ir-rakkomandazzjonijiet skont il-Ftehim, jew fejn it-tali setgħa tkun ġiet iddelegata lilu mill-Kunsill Konġunt, dawn l-atti jingħatalhom it-titolu ta’ “Deċiżjoni” jew “Rakkomandazzjoni” rispettivament fir-rapport tal-laqgħat. Is-Segretarjat tal-Kumitat Speċjali dwar il-Faċilitazzjoni Doganali u Kummerċjali għandu jagħti numru tas-serje, id-data tal-adozzjoni u deskrizzjoni tas-suġġett għal kull deċiżjoni jew rakkomandazzjoni meħuda. Kwalunkwe deċiżjoni jew rakkomandazzjoni tipprovdi d-data tad-dħul fis-seħħ tagħha.

               3.F’każ li Stat EPA SADC ma jkunx preżenti, id-deċiżjonijiet u / jew ir-rakkomandazzjonijiet tal-laqgħa għandhom jiġu kkomunikati lil dak il-membru li ma setax jattendi l-laqgħa mis-Segretarjat. L-Istat EPA SADC għandu jipprovdi tweġiba bil-miktub fi żmien għaxart (10) ijiem kalendarji minn meta jintbagħtu d-deċiżjonijiet u / jew ir-rakkomandazzjonijiet, b’indikazzjoni ta’ dawk id-deċiżjonijiet u / jew ir-rakkomandazzjonijiet li ma jkunx jaqbel magħhom, inklużi r-raġunijiet tiegħu. Fin-nuqqas ta’ risposta bil-miktub imsemmija hawn fuq fi żmien għaxart (10) ijiem kalendarji, id-deċiżjonijiet u / jew ir-rakkomandazzjonijiet għandhom jitqiesu li ġew adottati. F'każ li l-Istat EPA SADC li ma attendiex il-laqgħa ma jaqbilx ma' xi deċiżjoni jew rakkomandazzjoni, għandha tapplika l-proċedura prevista fil-Paragrafu 4.

               4.Fil-perijodu ta’ bejn il-laqgħat, il-Kumitat Speċjali dwar il-Faċilitazzjoni Doganali u Kummerċjali jista’ jadotta deċiżjonijiet jew rakkomandazzjonijiet bi proċedura bil-miktub jekk iż-żewġ Partijiet jaqblu li jsir hekk. Il-proċedura bil-miktub għandha tikkonsisti minn skambju ta’ noti bejn ir-rappreżentanti tal-Partijiet.

               5.Id-deċiżjonijiet u r-rakkomandazzjonijiet adottati mill-Kumitat Speċjali dwar il-Faċilitazzjoni Doganali u Kummerċjali għandhom jiġu awtentikati permezz ta’ kopja awtentika ffirmata minn rappreżentant tal-Unjoni Ewropea u minn rappreżentant tal-Istati EPA SADC.

               Artikolu 9

               Aċċess pubbliku

               1.Il-laqgħat tal-Kumitat Speċjali dwar il-Faċilitazzjoni Doganali u Kummerċjali ma għandhomx ikunu pubbliċi, sakemm ma jiġix deċiż mod ieħor.

               2.Il-Partijiet jistgħu jiddeċiedu li jippubblikaw id-deċiżjonijiet u r-rakkomandazzjoni tal-Kumitat Speċjali dwar il-Faċilitazzjoni Doganali u Kummerċjali.

               KAPITOLU III

               DISPOŻIZZJONIJIET FINALI

               Artikolu 10

               Spejjeż

               1.Kull Parti għandha tieħu ħsieb in-nefqa li ġġarrab bħala riżultat tal-parteċipazzjoni tagħha fil-laqgħat tal-Kumitat Speċjali dwar il-Faċilitazzjoni Doganali u Kummerċjali, kemm fir-rigward tan-nefqa tal-persunal, tal-ivvjaġġar u tas-sussistenza, kif ukoll fir-rigward tan-nefqa postali u ta’ telekomunikazzjoni.

               2.In-nefqa marbuta mal-organizzazzjoni tal-laqgħat, mal-provvediment ta’ servizzi ta’ interpretazzjoni u mar-riproduzzjoni tad-dokumenti għandha titħallas mill-Parti li tkun qed tospita l-laqgħa.

               Artikolu 11

               Emenda tar-Regoli ta' Proċedura

               Dawn ir-Regoli ta’ Proċedura jistgħu jiġu emendati bil-miktub b'deċiżjoni tal-Kumitat Speċjali dwar il-Faċilitazzjoni Doganali u Kummerċjali skont l-Artikolu 8.

               HEMŻA 2

               Abbozz ta’ DEĊIŻJONI Nru [...]

               TAL-KUMITAT SPEĊJALI DWAR L-INDIKAZZJONIJIET ĠEOGRAFIĊI U L-KUMMERĊ TAL-INBID U L-ISPIRTI

               fir-rigward tar-Regoli ta’ Proċedura tiegħu

               IL-KUMITAT SPEĊJALI DWAR L-INDIKAZZJONIJIET ĠEOGRAFIĊI U L-KUMMERĊ FL-INBID U L-ISPIRTI

               Wara li kkunsidra l-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (“il-Ftehim”), iffirmat f’Kasane, fl-10 ta’ Ġunju 2016, u b’mod partikolari l-Artikolu 13(5) tal-Protokoll 3 tal-Ftehim

               ADOTTA DIN ID-DEĊIŻJONI:

               Ir-regoli ta’ Proċedura tal-Kumitat Speċjali dwar il-Faċilitazzjoni Doganali u Kummerċjali huma stabbiliti kif stabbilit fl-Anness.

               Din id-Deċiżjoni tidħol fis-seħħ fi...

               Magħmul fi ... nhar il ...

               Anness

               REGOLI TA’ PROĊEDURA TAL-KUMITAT SPEĊJALI DWAR L-INDIKAZZJONIJIET ĠEOGRAFIĊI U L-KUMMERĊ TAL-INBEJJED U L-ISPIRTI

               KAPITOLU I

               ORGANIZZAZZJONI

               Artikolu 1

               Għamla u Presidenza

               1.Il-Kumitat Speċjali dwar il-Faċilitazzjoni Doganali u Kummerċjali (‘il-Kumitat Speċjali’), stabbilit taħt l-Artikolu 13 tal-Protokoll 3 tal-Ftehim ta' Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Istati EPA SADC, min-naħa l-oħra (“il-Ftehim”), għandu jwettaq dmirijietu f'konformità ma' dak l-Artikolu.

               2.Ir-referenza f’dawn ir-regoli ta’ proċedura għal “Partijiet” għandha tikkorrispondi mad-definizzjoni mogħtija fl-Artikolu 1 tal-Protokoll 3 tal-Ftehim, l-aktar l-Afrika t’Isfel u l-UE.

               3.Il-Kumitat Speċjali għandu jkun kompost minn rappreżentanti tal-Partijiet.

               4.Il-laqgħat tal-Kumitat Speċjali għandhom ikunu ppreseduti minn uffiċjal tal-Kummissjoni Ewropea u minn kwalunkwe uffiċjal tal-Afrika t’Isfel.

               5.Il-mandat imsemmi fil-paragrafu 4 li jikkorrispondi għall-ewwel perjodu għandu jibda fid-data tal-ewwel laqgħa tal-Kumitat Speċjali u jintemm fil-31 ta' Diċembru tal-istess sena.

               Artikolu 2

               Laqgħat

               1.Il-Kumitat Speċjali għandu jiltaqa' f'intervalli regolari, għallinqas darba fis-sena u fuq it-talba ta' kwalunkwe waħda mill-Partijiet. Il-laqgħat għandhom isiru b'mod alternat fi Brussell jew fit-territorju ta' wieħed mill-Istati EPA SADC, sakemm il-Partijiet ma jaqblux mod ieħor.

               2.Sakemm il-Partijiet ma jaqblux mod ieħor, il-laqgħat tal-Kumitat Speċjali għandhom jissejħu mill-Parti li jkollha l-Presidenza, wara li tikkonsulta mal-Parti l-oħra.

               3.Il-Partijiet jistgħu jaqblu li jagħmlu laqgħat tal-Kumitat Speċjali permezz ta’ mezzi elettroniċi.

               Artikolu 3

               Osservaturi

               Il-Kumitat Speċjali jista' jiddeċiedi li jistieden osservaturi biex jattendu laqgħat tiegħu fuq bażi ad hoc u jiddetermina liema punti fl-aġenda jkunu miftuħa għal dawk l-osservaturi.

               Artikolu 4

               Segretarjat

               1.Il-Parti li tospita l-laqgħa tal-Kumitat Speċjali għandha taġixxi bħala s-Segretarjat tal-Kumitat Speċjali (“is-Segretarjat”).

               2.Meta l-laqgħa ssir permezz ta' mezzi elettroniċi, il-Parti li jkollha l-presidenza għandha taġixxi bħala s-Segretarjat.

               KAPITOLU II

               OPERAT

               Artikolu 5

                  Dokumenti

               Fejn id-deliberazzjonijiet tal-Kumitat Speċjali jkunu bbażati fuq dokumenti bil-miktub ta’ appoġġ, it-tali dokumenti għandhom jiġu nnumerati u ċċirkolati mis-Segretarju bħala dokumenti tal-Kumitat Speċjali.

               Artikolu 6

               Notifika u aġenda għal-laqgħat

               1.Is-Segretarjat għandu jinnotifika lill-Partijiet dwar is-sejħa ta' laqgħa u jitlob għal entrati fl-aġenda mhux aktar tard minn 30 jum qabel il-laqgħa. F'każ ta' xi kwistjoni urġenti jew ta' ċirkostanzi mhux previsti li jridu jiġu kkunsidrati, il-laqgħa tista' tissejjaħ fi żmien qasir.

               2.Għandha titfassal aġenda proviżorja għal kull laqgħa mis-Segretarjat. Din għandha tintbagħat mis-Segretarjat lill-President u lill-Membri tal-Kumitat Speċjali mhux aktar tard minn 14-il jum qabel il-laqgħa.

               3.L-aġenda proviżorja għandha tinkludi l-punti li fir-rigward tagħhom is-Segretarjat ikun irċieva talba għall-inklużjoni mingħand Parti.

               4.L-aġenda għandha tkun adottata mill-Kumitat Speċjali fil-bidu ta’ kull laqgħa. Jistgħu jiddaħħlu fl-aġenda punti oħra barra minn dawk fl-aġenda proviżorja jekk il-Partijiet jaqblu li jsir hekk.

               5.Il-President tal-Kunsill Kumitat Speċjali jista’ jistieden, bi qbil mal-Partijiet kollha, esperti biex jattendu l-laqgħat tiegħu sabiex jipprovdu informazzjoni dwar suġġetti speċifiċi.

               Artikolu 7

               Rapport ta' laqgħa

               Sakemm il-Partijiet ma jaqblux mod ieħor, ir-rapport ta' kull laqgħa għandu jitfassal mis-Segretarjat u jiġi adottat fit-tmiem ta' kull laqgħa.

               Artikolu 8

               Deċiżjonijiet u rakkomandazzjonijiet

               1.F’konformità mal-Artikolu 13(3) tal-Protokoll 3 tal-Ftehim, il-Kumitat Speċjali jista’ jagħmel rakkomandazzjonijiet u jadotta deċiżjonijiet b’kunsens fil-każijiet previsti fil-Protokoll 3 tal-Ftehim.

               2.Fejn il-Kumitat Speċjali jkollu s-setgħa, taħt il-Protokoll 3 tal-Ftehim, li jadotta deċiżjonijiet jew rakkomandazzjonijiet, jew fejn tali setgħa tkun ġiet iddelegata lilu mill-Kumitat għall-Kummerċ u l-Iżvilupp, tali atti għandhom ikunu intitolati “Deċiżjoni” jew “Rakkomandazzjoni” rispettivament fir-rapporti tal-laqgħat imsemmija fl-Artikolu 7. Is-Segretarjat għandu jagħti, lil kull deċiżjoni jew rakkomandazzjoni adottata, numru ta' serje, id-data tal-adozzjoni u deskrizzjoni tas-suġġett tagħha. Kwalunkwe deċiżjoni jew rakkomandazzjoni tipprovdi d-data tad-dħul fis-seħħ tagħha.

               3.Fil-perijodu bejn il-laqgħat, il-Kumitat Speċjali jista' jadotta deċiżjonijiet jew rakkomandazzjonijiet bi proċedura bil-miktub jew b'mezzi elettroniċi jekk iż-żewġ Partijiet jaqblu li jsir hekk. Il-proċedura bil-miktub għandha tikkonsisti minn skambju ta’ noti bejn ir-rappreżentanti tal-Partijiet.

               4.Id-deċiżjonijiet u r-rakkomandazzjonijiet adottati mill-Kumitat għall-Kummerċ u l-Iżvilupp għandhom jiġu awtentikati permezz ta' żewġ eżemplari oriġinali ffirmati minn rappreżentant tal-UE u minn rappreżentant tal-Afrika t’Isfel.

               Artikolu 9

               Aċċess pubbliku

               1.Il-laqgħat tal-Kumitat Speċjali ma għandhomx ikunu pubbliċi, sakemm ma jiġix deċiż mod ieħor mill-Partijiet.

               2.Il-Partijiet jistgħu jiddeċiedu li jippubblikaw id-deċiżjonijiet u r-rakkomandazzjonijiet tal-Kumitat Speċjali.

               KAPITOLU III

               DISPOŻIZZJONIJIET FINALI

               Artikolu 10

               Spejjeż

               1.Kull Parti għandha tkopri kull nefqa li tagħmel b'riżultat tal-parteċipazzjoni fil-laqgħat tal-Kumitat Konġunt, kemm fir-rigward tal-persunal, l-ivvjaġġar u n-nefqa ta’ sussistenza kif ukoll fir-rigward tan-nefqa postali u ta' telekomunikazzjoni.

               2.L-ispejjeż marbuta mal-organizzazzjoni ta' laqgħa, mal-provvediment ta' servizzi ta' interpretazzjoni u mar-riproduzzjoni ta' dokumenti għandhom jitħallsu mill-Parti li tkun qed tospita l-laqgħa.

               Artikolu 11

               Kumitat tal-Kummerċ u tal-Iżvilupp

               Il-Kumitati Speċjali għandhom jirrapportaw lill-Kumitat tal-Kummerċ u tal-Iżvilupp.

               Artikolu 12

                  Emenda tar-regoli ta' proċedura

               Dawn ir-regoli ta' proċedura jistgħu jiġu emendati bil-miktub b'deċiżjoni tal-Kumitat Speċjali adottata skont l-Artikolu 8.


               IL-KUMMISSJONI EWROPEA
            Brussell, 20.10.2021
            COM(2021) 639 final
            2021/0331(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt skont il-Ftehim dwar Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina, fir-rigward tal-adozzjoni tar-Regoli ta’ Proċedura tal-Kumitat Konġunt

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt tal-Partijiet stabbilit bl-Artikolu 11 tal-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina fir-rigward tal-adozzjoni prevista tar-Regoli ta’ Proċedura tal-Kumitat Konġunt.

               2.Kuntest tal-proposta

               2.1.Il-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina

               Il-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina (“il-Ftehim”) għandu l-għan li jrawwem kooperazzjoni bilaterali dwar is-sikurezza tal-avjazzjoni ċivili u jiffaċilita l-kummerċ u l-investiment fi prodotti ajrunawtiċi bejn l-Unjoni u r-Repubblika tal-Poplu taċ-Ċina. Il-Ftehim daħal fis-seħħ fl-1 ta’ Settembru 2020.

               2.2.Il-Kumitat Konġunt tal-Partijiet

               Il-Kumitat Konġunt tal-Partijiet huwa stabbilit għall-funzjonament effettiv tal-Ftehim, inkluż (a) li jsolvi kwalunkwe kwistjoni relatata mal-applikazzjoni u l-implimentazzjoni tal-Ftehim; (b) li jikkunsidra modi sabiex jitjieb l-operat ta’ dan il-Ftehim u jagħmel ir-rakkomandazzjonijiet xierqa lill-Partijiet għall-emendar ta’ dan il-Ftehim; (c) li jadotta emendi għall-Annessi; (d) li jikkoordina l-iżvilupp ta’ l-adozzjoni ta’ Annessi ġodda u, (e) li jadotta, kif xieraq, proċeduri ta’ ħidma dwar il-kooperazzjoni regolatorja u t-trasparenza għall-attivitajiet kollha msemmija fl-Artikolu 3 tal-Ftehim. Il-Kumitat Konġunt għandu jifformola u jadotta r-regoli ta’ proċedura tiegħu stess.

               L-Unjoni għandha tkun irrappreżentata fil-Kumitat Konġunt stabbilit mill-Kummissjoni Ewropea, megħjuna mill-Aġenzija tas-Sikurezza tal-Avjazzjoni tal-Unjoni Ewropea (“EASA”) u akkumpanjata mill-awtoritajiet tal-avjazzjoni bħala rappreżentanti tal-Istati Membri
                  1
               .

               2.3.L-att previst tal-Kumitat Konġunt tal-Partijiet

               Matul l-ewwel laqgħa tiegħu, prevista li ssir fit-tieni nofs tal-2021, il-Kumitat Konġunt tal-Partijiet għandu jadotta r-regoli ta’ proċedura tiegħu (“l-att previst”). L-għan tal-att previst huwa li jistabbilixxi r-regoli u l-proċeduri meħtieġa biex jiġu organizzati u miżmuma l-laqgħat tal-Kumitat Konġunt tal-Partijiet. L-att previst jikkonsisti fi ħdax-il Artikolu.

               L-Artikolu 1 jipprovdi għal definizzjonijiet tat-termini “Parti” u “Partijiet”.

               L-Artikolu 2 jiddefinixxi li l-Kumitat Konġunt għandu jkun ippresedut b’mod konġunt minn rappreżentant tal-Unjoni Ewropea u minn rappreżentant tal-Gvern tar-Repubblika tal-Poplu taċ-Ċina. Dan l-Artikolu jiddefinixxi wkoll li l-Unjoni Ewropea hija rappreżentata fil-Kumitat Konġunt mill-Kummissjoni Ewropea, assistita mill-Aġenzija tas-Sikurezza tal-Avjazzjoni tal-Unjoni Ewropea (EASA - European Union Aviation Safety Agency) u akkumpanjata mill-awtoritajiet tal-avjazzjoni tal-Istati Membri tal-Unjoni Ewropea. Fl-aħħar nett, l-Artikolu 2 jiddikjara li l-Gvern tar-Repubblika tal-Poplu taċ-Ċina huwa rrappreżentat fil-Kumitat Konġunt mill-Amministrazzjoni tal-Avjazzjoni Ċivili taċ-Ċina (CAAC - Civil Aviation Administration of China).

               L-Artikolu 3 jistabbilixxi li l-Kumitat Konġunt għandu jiltaqa’ f’intervalli regolari, jekk possibbli darba fis-sena u li l-postijiet fejn isiru l-laqgħat għandu jalterna, kemm jista’ jkun, bejn Brussell u Beijing. Bħala alternattiva, jistgħu jiġu organizzati diskussjonijiet permezz ta’ vidjokonferenza, fejn deċiżjonijiet u rakkomandazzjonijiet adottati waqt vidjokonferenzi ikollhom l-istess valur legali bħal dawk adottati f’laqgħat fiżiċi. Barra minn hekk, sakemm ma jiġix maqbul mod ieħor mill-presidenti, il-laqgħat tal-Kumitat Konġunt ma għandhomx ikunu miftuħin għall-parteċipanti mill-pubbliku. Il-laqgħat u d-dokumenti se jkunu bl-Ingliż. L-ispejjeż tal-interpretazzjoni jew tat-traduzzjoni f’lingwa oħra għandhom jitħallsu mill-Parti li titlobhom.

               L-Artikolu 4 jiddefinixxi li qabel kull laqgħa, il-Partijiet għandhom jinfurmaw lil xulxin dwar il-kompożizzjoni maħsuba tad-delegazzjonijiet rispettivi tagħhom, filwaqt li jinnominaw il-president rispettiv tagħhom. Il-presidenti jistgħu, fuq bażi ad hoc, jaqblu li jistiednu partijiet terzi biex jattendu l-laqgħat tal-Kumitat Konġunt sabiex jipprovdu informazzjoni dwar suġġetti partikolari jew bħala osservaturi.

               Fl-Artikolu 5, huwa ddikjarat li uffiċjal tal-Kummissjoni Ewropea u uffiċjal tal-Amministrazzjoni tal-Avjazzjoni Ċivili taċ-Ċina għandhom jaġixxu b’mod konġunt bħala segretarji tal-Kumitat Konġunt.

               L-Artikolu 6 jiddefinixxi li l-presidenti għandhom jistabbilixxu l-aġenda proviżorja ta’ kull laqgħa bi ftehim reċiproku. Din l-aġenda proviżorja u kwalunkwe dokument rilevanti tal-laqgħat għandhom jintbagħtu mis-segretarji lill-parteċipanti mhux aktar tard minn ħmistax-il jum ta’ xogħol qabel id-data tal-laqgħa. Barra minn hekk, l-aġenda għandha tiġi adottata mill-Kumitat Konġunt fil-bidu ta’ kull laqgħa. Il-punti, għajr dawk li jidhru fl-aġenda proviżorja, jistgħu jiġu inklużi fl-aġenda jekk il-Partijiet jaqblu li jsir hekk. Il-presidenti jistgħu jimmodifikaw, bi ftehim, il-limitu ta’ żmien għat-trażmissjoni tad-dokumenti, imsemmija fil-paragrafu 1, inkluża l-aġenda proviżorja, sabiex jitqiesu r-rekwiżiti tal-proċeduri interni ta’ Parti jew l-urġenza ta’ kwistjoni partikolari.

               L-Artikolu 7 jiddefinixxi li l-abbozzi tal-minuti ta’ kull laqgħa tal-Kumitat Konġunt għandhom jitfasslu wara l-laqgħa. Dawn għandhom jindikaw id-deċiżjonijiet u r-rakkomandazzjonijiet adottati u l-konklużjonijiet magħmula. Il-minuti għandhom jiġu adottati mill-Kumitat Konġunt fil-laqgħa tiegħu li jkun imiss. Meta jiġu approvati, il-minuti għandhom jiġu ffirmati mil-presidenti u kopja oriġinali jew skennjata waħda għandha tiġi ffajljata minn kull Parti.

               L-Artikolu 8 huwa dwar id-definizzjoni tal-proċedura bil-miktub, li tippermetti, fejn meħtieġ u ġustifikat, l-adozzjoni ta rakkomandazzjonijiet u deċiżjonijiet tal-Kumitat Konġunt permezz ta’ proċedura bil-miktub. Għal dak il-għan, il-presidenti għandhom jiskambjaw l-abbozzi tal-miżuri li dwarhom tintalab l-opinjoni tal-Kumitat Konġunt, li mbagħad jistgħu jiġu kkonfermati permezz ta’ skambju ta’ korrispondenza. Madankollu, kwalunkwe Parti tista’ titlob li l-Kumitat Konġunt jitlaqqa’ biex tiġi diskussa l-kwistjoni.

               L-Artikolu 9 huwa dwar il-proċess tat-teħid tad-deċiżjonijiet fil-Kumitat Konġunt. Il-Kumitat Konġunt għandu jadotta d-deċiżjonijiet u r-rakkomandazzjonijiet tiegħu b’kunsens bejn il-Partijiet. Barra minn hekk, id-deċiżjonijiet u r-rakkomandazzjonijiet tal-Kumitat Konġunt għandu jkollhom it-titolu “Deċiżjoni” u “Rakkomandazzjoni” rispettivament u għandhom ikunu segwiti b’numru tas-serje, bid-data tal-adozzjoni tagħhom, u b’deskrizzjoni tas-suġġett tagħhom. Il-presidenti għandhom jiffirmaw id-deċiżjonijiet u r-rakkomandazzjonijiet tal-Kumitat Konġunt u ladarba jiġu adottati mill-Kumitat Konġunt għandhom jiġu implimentati mill-Partijiet skont il-proċeduri interni tagħhom stess. Finalment, id-deċiżjonijiet adottati mill-Kumitat Konġunt jistgħu jiġu ppubblikati mill-Partijiet fil-pubblikazzjonijiet uffiċjali rispettivi tagħhom. Ir-rakkomandazzjonijiet jew kwalunkwe att ieħor adottat mill-Kumitat Konġunt jistgħu jiġu ppubblikati jekk il-Partijiet jaqblu li jsir hekk. Kopja oriġinali jew skennjata waħda tad-deċiżjonijiet u tar-rakkomandazzjonijiet għandha tinżamm minn kull Parti.

               L-Artikolu 10 jippermetti lill-Kumitat Konġunt li jistabbilixxi u jissorvelja gruppi ta’ ħidma tekniċi biex jassistu lill-Kumitat Konġunt fit-twettiq ta’ ħidmietu. It-termini ta’ referenza għal grupp ta’ ħidma għandhom jiġu inklużi bħala anness tad-deċiżjoni li tistabbilixxi l-grupp ta’ ħidma. It-termini ta’ referenza jistgħu jinkludu, inter alia, il-kompożizzjoni tal-grupp ta’ ħidma. Il-gruppi ta’ ħidma għandhom ikunu komposti minn rappreżentanti tal-Partijiet u għandhom jaħdmu taħt l-awtorità tal-Kumitat Konġunt u jirrappurtaw lilu wara kull laqgħa li jkollhom. Dawn ma għandhomx jieħdu deċiżjonijiet, iżda jistgħu jagħmlu rakkomandazzjonijiet lill-Kumitat Konġunt. Fi kwalunkwe ħin, il-Kumitat Konġunt jista’ jiddeċiedi li jabolixxi gruppi ta’ ħidma eżistenti, li jimmodifika t-termini ta’ referenza tagħhom, jew li jistabbilixxi gruppi ta’ ħidma ġodda biex jgħinuh fit-twettiq ta’ ħidmietu.

               L-aħħar Artikolu, l-Artikolu 11, huwa dwar l-ispejjeż. Il-partijiet għandhom ikunu responsabbli li jħallsu l-ispejjeż mġarrba minnhom stess minħabba l-parteċipazzjoni tagħhom fil-laqgħat tal-Kumitat Konġunt u tal-gruppi ta’ ħidma, inklużi l-ispejjeż tal-persunal, tal-ivvjaġġar u tas-sussistenza u l-ispejjeż tal-posta u tat-telekomunikazzjonijiet. Spejjeż relatati mal-organizzazzjoni materjali tal-laqgħat għandhom jiġġarrbu mill-Parti li tkun qed tirċievi l-laqgħa.

               3.Pożizzjoni li għandha tittieħed f’isem l-Unjoni

               Il-pożizzjoni li għandha tittieħed f’isem l-Unjoni fil-Kumitat Konġunt stabbilit skont il-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina għandha tadotta l-att previst fl-ewwel laqgħa tal-Kumitat Konġunt.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li għandhom effetti legali bis-saħħa ta’ regoli tad-dritt internazzjonali li jirregolaw il-korp inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  2
               .

               4.1.2.Applikazzjoni għall-każ preżenti

               Il-Kumitat Konġunt tal-Partijiet huwa korp stabbilit bi ftehim, jiġifieri l-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina.

               L-att, li l-Kumitat Konġunt tal-Partijiet qiegħed jintalab jadotta, jikkostitwixxi att li għandu effetti legali. L-att previst se jkun vinkolanti skont id-dritt internazzjonali f'konformità mal-Artikolu 11 tal-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina.

               L-att previst la jissupplimenta u lanqas ma jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenin tal-att previst huma relatati mal-politika komuni tat-trasport, u b’mod partikolari mal-politika tal-avjazzjoni.

               Għaldaqstant, il-bażi ġuridika sostantiva għad-deċiżjoni proposta hija l-Artikolu 100(2) tat-TFUE.

               4.3.Konklużjoni

               Jenħtieġ li l-bażi ġuridika għad-deċiżjoni proposta tkun l-Artikolu 100 (2) tat-TFUE, flimkien mal-Artikolu 218(9) tat-TFUE.

               2021/0331 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt skont il-Ftehim dwar Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina, fir-rigward tal-adozzjoni tar-Regoli ta’ Proċedura tal-Kumitat Konġunt

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100 (2) flimkien mal-Artikolu 218 (9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina
                  3
                (“il-Ftehim”) ġie approvat f’isem l-Unjoni bid-Deċiżjoni tal-Kunsill (UE) 2020/1075 tas-26 ta’ Ġunju 2020
                  4
                u daħal fis-seħħ fl-1 ta’ Settembru 2020.
                  5

               (2)L-Artikolu 11 (1) tal-Ftehim, jipprevedi li jiġi stabbilit Kumitat Konġunt tal-Partijiet għall-funzjonament effettiv tal-Ftehim.

               (3)L-Artikolu 11(3) tal-Ftehim jipprevedi wkoll li l-Kumitat Konġunt għandu jfassal u jadotta r-Regoli ta’ Proċedura tiegħu.

               (4)Tħejja abbozz tar-Regoli ta’ Proċedura f’kooperazzjoni bejn il-Kummissjoni u l-Amministrazzjoni tal-Avjazzjoni Ċivili taċ-Ċina.

               (5)Huwa xieraq li tiġi stabbilita l-pożizzjoni li għandha tiġi adottata f'isem l-Unjoni fil-Kumitat Konġunt fir-rigward tal-adozzjoni tar-Regoli ta' Proċedura tal-Kumitat Konġunt, peress li r-Regoli ta’ Proċedura se jkunu vinkolanti għall-Unjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat Konġunt stabbilit skont il-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina fir-rigward tal-adozzjoni tar-Regoli ta’ Proċedura tal-Kumitat Konġunt għandha tkun ibbażata fuq l-Anness ta’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        L-Artikolu 3.1 tad-DEĊIŻJONI TAL-KUNSILL (UE) 2020/1075 tas-26 ta’ Ġunju 2020 dwar il-konklużjoni tal-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina

                     (2)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi minn 61 sa 64.

                     (3)

                        ĠU L 240, 24.7.2020, p. 4-23

                     (4)

                        ĠU L 240, 24.7.2020, p. 1-3

                     (5)

                        ĠU L 3, 7.1.2021, p. 3–3

    ---documentbreak---

               IL-KUMMISSJONI EWROPEA
            Brussell, 20.10.2021
            COM(2021) 639 final

            ANNESS
             għall-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt skont il-Ftehim dwar Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina, fir-rigward tal-adozzjoni tar-Regoli ta’ Proċedura tal-Kumitat Konġunt

               ANNESS

               Kumitat Konġunt tal-Partijiet

               għall-Ftehim dwar is-Sikurezza fl-Avjazzjoni Ċivili bejn l-Unjoni Ewropea u

               l-Gvern tar-Repubblika tal-Poplu taċ-Ċina

               REGOLI TA’ PROĊEDURA

               Artikolu 1

               Definizzjonijiet

               Għall-iskopijiet ta’ dawn ir-Regoli tal-Proċedura, it-termini:

               1. “Parti” tfisser l-Unjoni Ewropea jew il-Gvern tar-Repubblika tal-Poplu taċ-Ċina;

               2. “Partijiet” tfisser l-Unjoni Ewropea u l-Gvern tar-Repubblika tal-Poplu taċ-Ċina.

               Artikolu 2

               President u Kompożizzjoni

               1. Il-Kumitat Konġunt għandu jkun ippresedut b’mod konġunt minn rappreżentant tal-Unjoni Ewropea u minn rappreżentant tal-Gvern tar-Repubblika tal-Poplu taċ-Ċina.

               2. L-Unjoni Ewropea hija rappreżentata fil-Kumitat Konġunt mill-Kummissjoni Ewropea, assistita mill-Aġenzija tas-Sikurezza tal-Avjazzjoni tal-Unjoni Ewropea u akkumpanjata mill-awtoritajiet tal-avjazzjoni tal-Istati Membri tal-Unjoni Ewropea.

               3. Il-Gvern tar-Repubblika tal-Poplu taċ-Ċina huwa rrappreżentat fil-Kumitat Konġunt mill-Amministrazzjoni tal-Avjazzjoni Ċivili taċ-Ċina.

               Artikolu 3

               Laqgħat

               1. Il-Kumitat Konġunt għandu jiltaqa’ f’intervalli regolari, jekk possibbli darba fis-sena. Kull Parti tista’ titlob li tissejjaħ laqgħa.

               2. Il-post fejn isiru l-laqgħat għandu jalterna, kemm jista’ jkun, bejn Brussell u Beijing. Bħala alternattiva, jistgħu jiġu organizzati diskussjonijiet permezz ta’ vidjokonferenza. Id-deċiżjonijiet u r-rakkomandazzjonijiet adottati waqt il-vidjokonferenzi jkollhom l-istess valur legali bħal dawk adottati f’laqgħat fiżiċi. Ladarba l-Partijiet ikunu qablu dwar id-data u l-post tal-laqgħat, il-laqgħat għandhom jissejħu mill-Kummissjoni Ewropea għall-Unjoni Ewropea u mill-Amministrazzjoni tal-Avjazzjoni Ċivili taċ-Ċina għall-Gvern tar-Repubblika tal-Poplu taċ-Ċina.

               3. Ħlief jekk ma jiġix miftiehem mod ieħor mill-presidenti, il-laqgħat tal-Kumitat Konġunt ma għandhomx ikunu miftuħin għall-parteċipanti mill-pubbliku. Wara l-laqgħat tista’ tinħareġ stqarrija għall-istampa bi qbil reċiproku tal-presidenti.

               4. Il-laqgħat u d-dokumenti se jkunu bl-Ingliż. L-ispejjeż tal-interpretazzjoni jew tat-traduzzjoni għal lingwa oħra għandhom jitħallsu mill-Parti li titlobhom.

               Artikolu 4

               Delegazzjonijiet

               1. Qabel kull laqgħa, il-Partijiet għandhom jinformaw lil xulxin dwar il-kompożizzjoni maħsuba tad-delegazzjonijiet rispettivi tagħhom, u jinnominaw lill-presidenti rispettivi tagħhom.

               2. Il-presidenti jistgħu, fuq bażi ad hoc, jaqblu li jistiednu partijiet terzi biex jattendu l-laqgħat tal-Kumitat Konġunt sabiex jipprovdu informazzjoni dwar suġġetti partikolari jew bħala osservaturi.

               Artikolu 5

               Segretarjat

               Uffiċjal tal-Kummissjoni Ewropea u uffiċjal tal-Amministrazzjoni tal-Avjazzjoni Ċivili taċ-Ċina għandhom jaġixxu b'mod konġunt bħala segretarji tal-Kumitat Konġunt.

               Artikolu 6

               L-Aġenda tal-Laqgħat

               1. Il-presidenti għandhom jistabbilixxu l-aġenda proviżorja ta’ kull laqgħa bi ftehim reċiproku. Din l-aġenda proviżorja u kwalunkwe dokument tal-laqgħa rilevanti għandhom jintbagħtu mis-segretarji lill-parteċipanti mhux aktar tard minn ħmistax-il jum ta’ xogħol qabel id-data tal-laqgħa.

               2. Il-Kumitat Konġunt għandu jadotta l-aġenda fil-bidu ta’ kull laqgħa. Punti barra minn dawk li jkunu jidhru fl-aġenda proviżorja jistgħu jiġu inklużi fl-aġenda jekk il-Partijiet jaqblu li jsir hekk.

               3. Il-presidenti jistgħu jimmodifikaw, bi qbil, il-limitu ta’ żmien għat-trażmissjoni tad-dokumenti, imsemmija fil-paragrafu 1, inkluża l-aġenda proviżorja, sabiex jitqiesu r-rekwiżiti tal-proċeduri interni ta’ Parti jew l-urġenza ta’ kwistjoni partikolari.

               Artikolu 7

               Minuti

               1. L-abbozz tal-minuti ta’ kull laqgħa tal-Kumitat Konġunt għandu jitfassal wara dik il-laqgħa. Dawn għandhom jindikaw id-deċiżjonijiet u r-rakkomandazzjonijiet adottati u l-konklużjonijiet magħmula.

               2. Il-minuti għandhom jiġu adottati mill-Kumitat Konġunt fil-laqgħa tiegħu li jkun imiss.

               3. Meta jiġu approvati, il-minuti għandhom jiġu ffirmati mill-presidenti, u kopja oriġinali jew skennjata waħda għandha tiġi ffajljata minn kull Parti.

               Artikolu 8

               Proċedura bil-Miktub

               Meta jkun meħtieġ u ġustifikat, ir-rakkomandazzjonijiet u d-deċiżjonijiet tal-Kumitat Konġunt jistgħu jiġu adottati permezz ta’ proċedura bil-miktub. Għal dak il-għan, il-presidenti għandhom jiskambjaw l-abbozz ta’ miżuri li dwarhom tintalab l-opinjoni tal-Kumitat Konġunt, li mbagħad jistgħu jiġu kkonfermati permezz ta’ skambju ta’ korrispondenza. Madankollu, kwalunkwe Parti tista’ titlob li l-Kumitat Konġunt jitlaqqa’ biex tiġi diskussa l-kwistjoni.

               Artikolu 9

               Deliberazzjonijiet

               1. Il-Kumitat Konġunt għandu jadotta d-deċiżjonijiet u r-rakkomandazzjonijiet tiegħu b’kunsens bejn il-Partijiet.

               2. Id-deċiżjonijiet u r-rakkomandazzjonijiet tal-Kumitat Konġunt għandu jkollhom it-titolu “Deċiżjoni” jew “Rakkomandazzjoni” rispettivament u għandhom ikunu segwiti b’numru tas-serje, bid-data tal-adozzjoni tagħhom u b’deskrizzjoni tas-suġġett tagħhom.

               3. Id-deċiżjonijiet u r-rakkomandazzjonijiet tal-Kumitat Konġunt għandhom jiġu ffirmati mill-presidenti.

               4. Id-deċiżjonijiet adottati mill-Kumitat Konġunt għandhom jiġu implimentati mill-Partijiet f’konformità mal-proċeduri interni tagħhom stess.

               5. Id-deċiżjonijiet adottati mill-Kumitat Konġunt jistgħu jiġu ppubblikati mill-Partijiet fil-pubblikazzjonijiet uffiċjali rispettivi tagħhom. Ir-rakkomandazzjonijiet jew kwalunkwe att ieħor adottat mill-Kumitat Konġunt jistgħu jiġu ppubblikati jekk il-Partijiet jaqblu li jsir hekk. Kopja oriġinali jew skennjata waħda tad-deċiżjonijiet u tar-rakkomandazzjonijiet għandha tinżamm minn kull Parti.

               Artikolu 10

               Gruppi ta’ Ħidma

               1. Il-Kumitat Konġunt jista’ jistabbilixxi u jissorvelja gruppi ta’ ħidma tekniċi biex jassistu lill-Kumitat Konġunt fit-twettiq ta’ ħidmietu. It-termini ta’ referenza għal grupp ta’ ħidma għandhom jithemżu mad-deċiżjoni li tistabbilixxi l-grupp ta’ ħidma. It-termini ta’ referenza jistgħu jinkludu, inter alia, il-kompożizzjoni tal-grupp ta’ ħidma.

               2. Il-gruppi ta’ ħidma għandhom ikunu magħmula minn rappreżentanti tal-Partijiet.

               3. Il-gruppi ta' ħidma għandhom jaħdmu taħt l-awtorità tal-Kumitat Konġunt, u għandhom jirrappurtaw lilu wara kull laqgħa li jkollhom. Dawn ma għandhomx jieħdu deċiżjonijiet, iżda jistgħu jagħmlu rakkomandazzjonijiet lill-Kumitat Konġunt.

               4. Fi kwalunkwe ħin, il-Kumitat Konġunt jista’ jiddeċiedi li jabolixxi grupp ta’ ħidma eżistenti, li jimmodifika t-termini ta’ referenza tiegħu, jew li jistabbilixxi gruppi ta’ ħidma ġodda biex jgħinuh fit-twettiq ta’ ħidmietu.

               Artikolu 11

               Spejjeż

               1. Il-Partijiet għandhom ikunu responsabbli biex iħallsu l-ispejjeż tagħhom stess mġarrba minħabba l-parteċipazzjoni tagħhom fil-laqgħat tal-Kumitat Konġunt u tal-gruppi ta’ ħidma, inklużi l-ispejjeż tal-persunal, tal-ivvjaġġar u tas-sussistenza, u l-ispejjeż tal-posta u tat-telekomunikazzjonijiet.

               2. Spejjeż relatati mal-organizzazzjoni materjali tal-laqgħat għandhom jiġġarrbu mill-Parti li tkun qed torganizza l-laqgħa.

               ______________________